Wits-betoging: Polisie ontken dat student geskiet is(Foto: Michele Spatari/AFP) Die polisie sê hy is bewus van ŉ video en berigte dat ŉ vrouestudent glo geskiet is tydens Wits-studente se betoging Maandag in Braamfontein, Johannesburg. Geen polisiebeamptes wat in Braamfontein ontplooi is, het enigsins skote tydens die betoging afgevuur nie, het brig. Vishnu Naidoo, nasionale polisiewoordvoerder, gesê. “Daar is wel ŉ rookgranaat in een geval en waterkanonne in ŉ ander geval gebruik in ŉ poging om die oproerige skare uiteen te jaag.” Die voorval is nie amptelik by die polisie aangemeld nie, wat dit volgens Naidoo moeilik maak om die omvang van die student se beserings vas te stel, asook die omstandighede wat daartoe gelei het. Die polisie wil nou ŉ onderhoud met die student doen en ŉ mediese verslag bekom rakende die aangeleentheid. Studente het Maandag weer landwyd betoog as deel van hul eise vir gratis onderrig, asook dat studente toegelaat word om by universiteite te registreer al het hulle uitstaande skuld. Daar word ook geëis dat studieskuld afgeskryf word. Dr. Blade Nzimande. (Foto: GCIS) Die Suid-Afrikaanse Studente-unie (SAUS) het ŉ beroep op studente gedoen om die land se 26 openbare universiteite tot stilstand te ruk. Dit volg nadat SAUS met Blade Nzimande, minister van hoër onderwys, vergader het. Nzimande het intussen in ŉ skriftelike reaksie op 15 eise van SAUS gesê sy departement is nie in die finansiële posisie om universiteite te ondersteun om alle studieskuld af te skryf nie. Sommige universiteite het intussen hul registrasietydperk tot die einde van Maart 2021 verleng. SAUS dring daarop aan dat die tydperk tot 30 April verleng word. Daar is ŉ beroep op die Nasionale Skema vir Finansiële Bystand vir Studente (NSFAS) gedoen om finansieringsaansoeke spoedig te verwerk, veral vir eerstejaars en NSFAS-gefinansierde studente. Nzimande het gesê sy departement se begroting sal aangepas word om seker te maak dat geen student, wat vir NSFAS kwalifiseer, finansieel uitgesluit word en dus nie kan registreer nie.